D. Lipšic, podpredseda vlády SR, minister spravodlivosti SR: (2003-09-16):
V súvislosti s prístupovým procesom Slovenskej republiky k Európskym spoločenstvám je cieľom návrhu implementácia smerníc Rady Európskych spoločenstiev v oblasti poskytovania právnych služieb. Podľa čl. 45, 47, 56 a 69 Európskej dohody o pridružení sa Slovenská republika zaviazala zabezpečiť postupnú zlučiteľnosť jej legislatívnych úprav s predpismi európskych spoločenstiev a podniknúť nevyhnutné kroky na vzájomné uznávanie kvalifikácie a umožnenie poskytovať služby zahraničnými subjektmi na svojom území. Vzhľadom na uvedené sa nebudú zo strany Slovenskej republiky prijímať neprimerané opatrenia s ochranárskym zameraním, ktoré by priamo alebo nepriamo diskriminovali etablujúcich sa občanov spoločenstva na území Slovenskej republiky. Zákonom sa implementujú nasledovné akty komunitárneho práva: po prvé je to smernica Rady č. 77/249 z 22. marca 1977 o uľahčení efektívneho výkonu slobody právnikov poskytovať služby. Po druhé je to smernica Rady č. 89/48 z 21. decembra 1988 o všeobecnom systéme uznávania vysokoškolských diplomov udelených na základe ukončenia odborného vzdelania v trvaní aspoň troch rokov a po tretie je to smernica Rady a Európskeho parlamentu č. 98/5 zo 16. februára 1998 o umožnení výkonu advokátskeho povolania na trvalom základe v inom členskom štáte ako v tom, v ktorom bola získaná kvalifikácia. Začlenenie smerníc Európskych spoločenstiev do zákona o advokácii sa legislatívnotechnicky rieši spôsobom, ktorý má zabezpečiť ucelenosť a prehľadnosť tejto špecifickej úpravy a vytvoriť tak potrebné predpoklady pre jej bezproblémovú interpretáciu a aplikáciu. Popri implementácii normatívnych aktov Európskych spoločenstiev sa návrh zákona zameriava aj na aktualizáciu právnej úpravy vybraných otázok poskytovania právnej pomoci vrátane terminologických upresnení a úpravy inštitútov súvisiacich s výkonom advokátskeho povolania. Ide najmä o aktualizáciu úpravy statusu, práv a povinností advokátov, formy spoločného výkonu advokácie, zdokonalenie disciplinárneho konania, rozšírenie disciplinárnych opatrení a o riešení niektorých ďalších otázok súvisiacich s organizáciou stavovského života. Návrh zákona zavádza do advokátskej profesie aj princíp takzvanej nulovej tolerancie. Návrh zákona vychádza najmä z Národného programu pre prijatie aquis communautaire a vytvára legislatívne predpoklady na zlúčenie Komory komerčných právnikov Slovenskej republiky so Slovenskou advokátskou komorou. Ďakujem za pozornosť. Z. Martináková, podpredsedníčka NR SR: Ďakujem, pán minister. Prosím poslanca Alexeja Ivanka z navrhnutého gestorského, ústavnoprávneho výboru, aby informoval Národnú radu o prerokovaní zákona vo výbore. A. Ivanko, poslanec: Ďakujem za slovo. Vážená pani predsedajúca, vážený pán podpredseda vlády a minister spravodlivosti, vážené pani poslankyne, vážení páni poslanci. Ústavnoprávny výbor Národnej rady svojím uznesením zo 16. júna 2003 ma určil za spravodajcu k vládnemu návrhu zákona o advokácii a o zmene a doplnení zákona č. 455/1991 Zb. o živnostenskom podnikaní, skrátene živnostenský zákon, v znení neskorších predpisov, tlač 286. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona sa predkladá v súlade s plánom legislatívnych úloh vlády Slovenskej republiky. Obsahuje po formálno-právnej stránke všetky náležitosti uvedené v § 67 a v § 68 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov ako i náležitostí určené v legislatívnych pravidlách. Zo znenia vládneho návrhu zákona je zrejmý účel navrhovanej právnej úpravy. Osobitná časť dôvodovej správy obsahuje odôvodnenie jednotlivých ustanovení. Vládny návrh zákona obsahuje doložku zlučiteľnosti s právom Európskej únie a s právom Európskych spoločenstiev. Z doložky vyplýva, že problematika návrhu zákona je upravená v práve Európskych spoločenstiev a patrí medzi prioritné záležitosti aproximácie práva. V práve Európskej únie upravená nie je. Vychádzajúc z oprávnení, ktoré pre mňa ako pre spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla, že podľa § 73 ods. 3 písm. c) rokovacieho poriadku odporučí po rozprave uvedený vládny návrh zákona prerokovať v druhom čítaní. V súlade s rozhodnutím predsedu Národnej rady č. 277 z 13. júna 2003 podľa § 71 rokovacieho poriadku Národnej rady navrhujem, aby vládny návrh zákona prerokovali nasledovné výbory: ústavnoprávny výbor, Výbor Národnej rady pre hospodárstvo, privatizáciu a podnikanie. Za gestorský výbor navrhujem výbor ústavnoprávny. Pani predsedajúca, skončil som, otvorte všeobecnú rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu a zároveň prerušujem rokovanie schôdze do zajtra do 9.00 hodiny. Budeme pokračovať rozpravou o tomto bode programu. Ďakujem, dovidenia zajtra. (Prerušenie rokovania o 19.01 hodine.)